በለይቶ ማቆያ የነበሩ 554 ግለሰቦች ከቫይረሱ ነፃ መሆናቸው ተገለጸ
 አዲስ አበባ፡- ለ14 ቀናት በለይቶ ማቆያ የነበሩ 554 ግለሰቦች በተደረገላቸው ምርመራ ከኮሮና ቫይረስ ነጻ በመሆናቸው ከህብረተሰቡ ጋር እንዲቀላቀሉ መደረጉን ጤና ሚኒስትር ዶክተር ሊያ ታደሰ ገለፁ። የለይቶ ማቆያ የኮሮና ቫይረስ በማኅበረሰቡ ውስጥ እንዳይስፋፋ ከሚያደርጉ የዓለም የጤና ድርጅት ምክረ ሃሳቦች ውስጥ አንዱ መሆኑን ዶክተር ሊያ ታደሰ ገልጸዋል።  በኢትዮጵያም የኮሮና ቫይረስ ከተከሰተ በኋላበጠቅላይ ሚኒስትሩ በተቀመጠው አቅጣጫ መሰረት ሁሉም ከውጭ የሚመጡት መንገደኞች በለይቶ ማቆያ እንዲቀመጡ መወሰኑንም አስታውሰዋል፡፡ ለውሳኔው ተግባራዊነትም በሠላም ሚኒስቴር አስተባባሪነት፣ ከጤና ሚኒስቴር፣ ከባህልና ቱሪዝም ሚኒስቴር፣ ከኢትዮጵያ አየር መንገድ እንዲሁም ከጸጥታ አካላት ጋር እየተሰራ መሆኑን ገልጸዋል።  በዚህም መሰረት ከተለያዩ ሀገራት ወደ ኢትዮጵያ የመጡ መንገደኞች በራሳቸው ወጪ በሆቴሎች ክትትል እየተደረገላቸው መሆኑን አንስተዋል። በሌላ በኩልበአስገዳጅ ሁኔታ ከተለያዩ ሀገራት ወደ አገራቸው የተመለሱ ኢትዮጵያዊያን በዩኒቨርሲቲዎችና በተለያዩ ትምህርት ቤቶች በመንግሥት ወጪ እንዲቆዩ መደረጋቸውን ጠቁመዋል። የአስገዳጅ የለይቶ ማቆያው ከተጀመረ እስካሁን ድረስ አስፈላጊ ምርመራ ተድርጎላቸው 14 ቀን የለይቶ ማቆያ ጊዜያቸውን የጨረሱ 554 ሰዎች ከለይቶ መቆያ መውጣታቸውን ተናግረዋል።  ሚኒስትሯ አክለውም የለይቶ ማቆያ ጊዜያቸውን የጨረሱት ግለሰቦች ወደ ማኅበረሰቡ ከተቀላቀሉ በኋላ ኅብረተሰቡ ከመድሎና ማግለል ነጻ በሆነ አኳኋንሊቀበላቸው ይገባል ብለዋል። ከዚህ ጎን ለጎንም በአሁኑ ወቅት 2 ሺህ 36 ሰዎች በለይቶ ማቆያ ውስጥ አስፈላጊው የጤና ክትትል በባለሙያዎች እየተደረገባቸው እንደሚገኙ ተናግረዋል::  በአገሪቱ የተጀመረው የ14 ቀናት የለይቶ ማቆያም የበሽታውን ስርጭት ለመቆጣጠር ከፍተኛ አስተዋጽኦ ማድረግ መቻሉን ሚኒስትሯ መናገራቸውን ኢዜአ ዘግቧል። በተያያዘ ዜና በትላንትናው እለት በ24 ሰዓት ውስጥ ለ294 ሰዎች በተደረገ የላቦራቶሪ ምርመራ አንድ ሰው በበሽታው መያዙንና በዚህም መሰረት እስካሁን ድረስ በበሽታው የተያዙ ሰዎች ቁጥር 56 መድረሱን የህብረተሰብ ጤና ሳይንስ ያወጣው መረጃ አመላክቷል፡፡አዲስ ዘመን ሚያዝያ 2/2012
በጋዜጣው ሪፖርተር